Pengene vælter ud af de europæiske statskasser. Og mange af pengene ryger direkte i lommerne på kriminelle.

I alt gik EU's medlemsstater glip af 160 milliarder euro eller 1.190 milliarder kroner i moms i 2014.

Det viser Europakommissionens nye opgørelse over det såkaldte momsgab, som er forskellen mellem de forventede indtægter fra moms og det beløb, der rent faktisk inddrives.

- Det er ikke acceptabelt. Den nuværende ordning er utroligt dårligt rustet til at håndtere problemerne med momssvig og fejlberegninger, og det er tydeligt, at tallene ikke bliver bedre af sig selv, siger Pierre Moscovici, der er kommissær for EU's økonomiske og finansielle område.

For Danmarks vedkommende er momsgabet 11 procent svarende til godt 20 milliarder kroner, viser rapporten.

Fælles EU-moms

Moscovici opfordrer medlemslandene til at blive enige om en EU-momsordring, der er 'mere modstandsdygtig over for svig, som foreslået af Kommissionen tidligere i år.'

- Jeg opfordrer alle vore medlemsstater til at føre åbne og meningsfulde drøftelser, der kan bidrage til næste års forslag, så vi én gang for alle kan tackle dette emne, siger han i en pressemeddelelse.

Læs også : EU vil stoppe momssvindel for hundredvis af milliarder

I april vedtog Kommissionen en handlingsplan, der skal føre til et fælles europæisk momsområde og ultimativt modvirke massiv momssvindel på EU's indre marked.

Frygt for omfattende momssvindel i Danmark

I Danmark er Rigsrevisionen ved at kulegrave udbetalinger af negativ moms for flere hundrede milliarder kroner.

I 2010 modtog Skat anmodninger for 160 milliarder kroner, sidste år nåede anmodningerne op på godt 226 milliarder kroner. Men kun godt to procent af sagerne bliver udtaget til kontrol, og en stor andel af de udtagne momsudbetalinger er fejlbehæftede.

Læs også : Eksperter: Momssnyd er for nemt

Også hos Bagmandspolitiet, Søik, er momskriminalitet blevet et prioriteret indsatsområde, fordi momssvig og momskarusseller er voksende kriminalitetsområder.

Tocifret milliardbeløb

Derfor har Bagmandspolitiet oprettet en helt ny afdeling, der jagter moms- og skattekriminelle:

- Vi ser en stigende tendens i momskriminalitet, som bliver mere og mere populært, sagde Stefan Kobbernagel, der er leder for Bagmandspolitiets skatteafdeling, tidligere på året til DR Nyheder.

- Vores svar er et helt andet efterforsknings-setup, så vi ikke skal rydde op efter en stråmand, men mere proaktivt går ind og trækker i trådene fremadrettet, så er der langt større chance for at fange bagmændene frem for, hvis firmaet for længst er gået konkurs.

I Danmark vurderes momssvindel årligt at løbe op i et tocifret milliardbeløb.